1998 में जब बेंगलुरु में सौन्दर्य प्रतियोगिता आयोजित हुई थी, उसके बाद से तेजी से सुंदर स्त्रियों की बाढ़ आ गई। तब से ही यह समानांतर बहस तेज हो गई कि दुनिया की सबसे सुंदर औरत कौन। उसे जिसे बाजार ने गढ़ा, जो मुँह खोलते ही विज्ञापन का एक जुमला उगलेगी या ववह जो हमारे आस-पास है, जो स्वस्थ और साहसी है, जो रोज जीवन और इंसानियत के नए प्रतिमान गढ़ रही है। इसी क्रम में नंदिता दास ने ‘डार्क इज ब्यूटीफुल’ यानी ‘काला खूबसूरत है’ नाम से एक अभियान शुरू किया, जो बेहद ही प्रेरक रहा है। बालीवुड में काम करने वाली तमाम नायिकाएँ भी काले-गोरे के भेद का शिकार होती हैं। सिर्फ चंद ऐसे नाम हैं जिन्हें हम साँवला होने के बाद भी सफल अभिनेत्री के रूप में जानते हैं। उन्होंने खुल कर इस विषय को सामने रखा और सौन्दर्य के मानदंड को चुनौती दी है। यह अभियान नंदिता ने अन्तरराष्ट्रीय महिला दिवस के अवसर पर शुरू किया था। स्त्री के श्रम और सौन्दर्य के प्रतीक इस दिवस को वैसे भी हथियाने में कास्मेटिक कम्पनियों ने कोई कसर नहीं छोड़ी है। ऐसे में कोई भी विरोध जो नकली और अवैज्ञानिक सौन्दर्यबोध से लड़ता हो, उसका स्वागत किया जाना चाहिए।